Zajac, Pavol, poslanec NR SR (2013-11-26):
Vážená pani predsedajúca, pán minister, pán spravodajca, dámy a páni, nedá mi, aby som sa ešte nevyjadril k predchádzajúcemu návrhu zákona. Keď som tu položil jednoduchú otázku, položil som ju už v prvom čítaní, položil som ju v druhom čítaní, koľko bude stáť NDS monitorovanie elektronického mýta na cestách II., III. triedy, považujem to za aroganciu vládnej strany SMER a pána ministra nielen voči mne ako opozičnému poslancovi, ale aj voči verejnosti. Občania majú právo vedieť, koľko to bude stáť. Sú to štátne peniaze a NDS je štátna akciová spoločnosť, ktorej 100-percentným vlastníkom je ministerstvo dopravy. K tomuto návrhu zákona o dráhach. Som rád, že z navrhovaného zákona vypadlo to, čo sme kritizovali v prvom čítaní, a to, že prevádzkovateľ na dráhach, teda bolo navrhované, že by si mohol na niektorých vlakoch neuplatňovať zľavnené lístky. Som rád, že to vypadlo. Ale unikla nám v prvom čítaní jedna záležitosť, § 16, teda body 9, 10, 24, ktoré teraz popíšem a pozmeňujúcim návrhom sa pokúsim zvrátiť a vylepšiť tento návrh zákona. Dámy a páni, v bodoch 9, 10 a 24 v tomto návrhu zákona sa zavádza to, že vlakové čaty vo vlakoch, ktoré smerujú na Ukrajinu, mimo schengenského priestoru, budú mať za povinnosť vlakové čaty kontrolovať doklady, to znamená cestovné pasy a víza občanov, ľudí, ktorí cestujú cez túto hranicu a naopak. Považujem to za porušenie kompetenčného zákona, pretože ochranu štátnych hraníc má na starosti ministerstvo vnútra a nie ministerstvo dopravy a túto činnosť doteraz vykonávali policajti alebo teda pracovníci ministerstva vnútra. Preto pozmeňujúcim návrhom, ktorý som pripravil spolu s kolegom Hudackým, sa snažíme o to, aby v tomto návrhu zákona tieto body vypadli preč a hranice aj schengenskú hranicu strážili pracovníci ministerstva vnútra a nie ministerstva dopravy. Na odľahčenie musím povedať, že v lietadlách tak isto nekontrolujú pasy a víza letušky, v autobusoch šoféri autobusu, ale vykonávajú to pracovníci ministerstva vnútra. A preto mi dovoľte, aby som prečítal pozmeňujúci návrh. Pozmeňujúci návrh poslanca Národnej rady Slovenskej republiky Pavla Zajaca a Jána Hudackého k vládnemu návrhu zákona, ktorým sa mení a dopĺňa zákon č. 513/2009 Z. z. o dráhach a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, parlamentná tlač 722. Bod 1. V čl. III sa vypúšťajú body 9, 10 a 24. Ostatné body sa primerane prečíslujú. Odôvodnenie: Pozmeňujúci návrh v bodoch 9, 10 a 24, ktoré sa vypúšťajú a súvisia s novelizáciou zákona 514/2009 Z. z. o doprave na dráhach, ktorý je súčasť vládneho návrhu zákona 513, a so zavedením povinnosti pre dopravcu, t. j. pre vlakové čaty, presvedčiť sa, že všetci cestujúci vlastnia platné cestovné doklady požadované pre vstup na územie Ukrajiny. Problémom vládnej novely je, že zavádza povinnosť vlakovým čatám pred odchodom vlaku z pohraničnej stanice skontrolovať, skontrolovať pred odchodom vlaku z pohraničnej stanice na území Slovenskej republiky do štátu, ktorý nie je členským štátom Európskej únie a schengenského priestoru (v súčasnosti je to iba Ukrajina), či všetci cestujúci sú držiteľmi platných cestovných dokladov požadovaných na vstup do prijímacieho štátu. Za nedodržanie tejto povinnosti hrozí dopravcovi sankcia vo výške 1 000 eur. Navrhovaná právna úprava je v rozpore so zákonom č. 575/2001 Z. z. o organizácii činnosti vlády a organizácii ústrednej štátnej správy, to znamená kompetenčný zákon, ktorý v § 11 písm. a) určuje ako hlavnú kompetenciu pri ochrane a správe štátnych hraníc Slovenskej republiky, ako aj pre cestovné doklady výhradne Ministerstvo vnútra Slovenskej republiky. Táto kompetencia ministerstva sa uvedenou novelou zákona o doprave na dráhach narúša. Naozaj by ma zaujímalo, čo viedlo ministerstvo dopravy k tomu, že chce túto kompetenciu preniesť na vlakové čaty a sprievodcov. Ďakujem za pozornosť.